b'\n_START_ARTICLE_\nWilliam Risto\n_START_SECTION_\nEl\xc3\xa4m\xc3\xa4\n_START_PARAGRAPH_\nRuotsin L\xc3\xa4nsipohjassa syntynyt Risto muutti siirtolaiseksi Yhdysvaltoihin vuonna 1903. H\xc3\xa4n asettui aluksi maan it\xc3\xa4rannikoille ja toimi muun muassa aktiivisesti Yhdysvaltain sosialistisessa puolueessa. Risto erotettiin puoluevirkailijan teht\xc3\xa4v\xc3\xa4st\xc3\xa4 innokkaan anarkosyndikalistisen agitaationsa vuoksi. T\xc3\xa4m\xc3\xa4n j\xc3\xa4lkeen h\xc3\xa4n muutti Michiganin osavaltioon pieneen Nagauneen kaivoskaupunkiin. Kaupungissa ja sit\xc3\xa4 ymp\xc3\xa4r\xc3\xb6ineess\xc3\xa4 Marquetten piirikunnassa oli jo entuudestaan runsaasti suomalaisia siirtolaisia._NEWLINE_Risto oli Michiganissa mukana Sosialistisen puolueen ja sen alaisuudessa olleen Amerikan Suomalaisen Sosialistij\xc3\xa4rjest\xc3\xb6n toiminnassa ja ty\xc3\xb6skenteli lis\xc3\xa4ksi paikallisen ty\xc3\xb6v\xc3\xa4entalon Negaunee Labor Templen johtajana. H\xc3\xa4net tunnettiin \xc3\xa4\xc3\xa4riradikaalina, joka muun muassa piti sabotaasia lakkoilua tehokkaampana vaikutuskeinona. Riston mielest\xc3\xa4 my\xc3\xb6s valtiollisiin vaaleihin osallistuminen oli turhaa, koska h\xc3\xa4nen mielest\xc3\xa4\xc3\xa4n koko poliittinen j\xc3\xa4rjestelm\xc3\xa4 oli t\xc3\xa4ysin porvarillisen luokan hallussa._NEWLINE_Sosialistisen puolueen Marquetten osasto oli jakautunut kahteen osaan, maltilliseen parlamentaarista sosialismia ajaneeseen ryhmittym\xc3\xa4\xc3\xa4n, jota johti Frank Aaltonen, ja Riston johtamiin radikaaleihin anarkosyndikalisteihin. Vuonna 1913 Sosialistisen puolueen osavaltiollisten vaalien yhteydess\xc3\xa4 Risto h\xc3\xa4vitti osan \xc3\xa4\xc3\xa4nist\xc3\xa4 v\xc3\xa4itt\xc3\xa4en niiden kadonneen. Aaltonen teki tapauksesta valituksen puolueen Michiganin johdolle, joka m\xc3\xa4\xc3\xa4r\xc3\xa4si Nagauneen Finnish Socialist Federationin ja ty\xc3\xb6v\xc3\xa4entalon h\xc3\xa4nen alaisuuteensa. Risto kannattajineen luopui kuitenkin talosta sek\xc3\xa4 yhdistyksen omaisuudesta ja varoista vasta oikeuden m\xc3\xa4\xc3\xa4r\xc3\xa4yksen j\xc3\xa4lkeen._NEWLINE_Risto muutti v\xc3\xa4likohtauksen j\xc3\xa4lkeen Minnesotan Duluthiin, jossa h\xc3\xa4n kirjoitti syndikalistisen IWW-ammattiliiton kannattajiin lukeutuneeseen Industrialisti-lehteen. Sen p\xc3\xa4\xc3\xa4toimittajana oli my\xc3\xb6hemmin Neuvostoliittoon muutanut Leo Laukki. 1920-luvulla Risto toimitti Duluthissa Totuus-nimist\xc3\xa4 suomenkielist\xc3\xa4 ty\xc3\xb6v\xc3\xa4enlehte\xc3\xa4. Sit\xc3\xa4 kustantanut yhti\xc3\xb6 julkaisi my\xc3\xb6s nelj\xc3\xa4 Riston teosta. My\xc3\xb6hemmin h\xc3\xa4n palasi Nagauneen, jossa h\xc3\xa4n ty\xc3\xb6skenteli pitk\xc3\xa4\xc3\xa4n kaupungin palveluksessa.'